ترقی پسند تحریک

ترقی پسند تحریک کے بارے میں ڈاکٹر امر امیری اپنی کتاب "ترقی پسند تحریک تاریخ و تجزیہ" میں حروف آغاز میں یوں رقم طراز ہیں کہ:

"ترقی پسند تحریک ایک ایسے دور میں وجود میں آئی تھی جب عوامی مسائل پیچیدہ سے پیچیدہ تر ہوتے جا رہے تھے اور کمزور طبقے کا استحصال روز بروز بڑھنے لگا تھا، ملک میں جہاں سماجی اور سیاسی سطح پر اس کے خلاف آوازیں بلند ہوئیں وہیں ادیبوں اور شاعروں کے دل میں بھی محنت کش، حقوق سے پامال لوگوں کے لیے ہمدردی کا جذبہ بیدار ہو اٹھا اور وہ ادب کا موضوع بننے لگے۔"

 پس منظر 
1917ء میں روس میں انقلاب کا واقعہ، تاریخ کا ایک بہت ہی اہم واقعہ ثابت ہوا۔ اس واقعہ نے پوری دنیا پر اثرات مرتب کیے۔ دیگر ممالک کی طرح ہندوستان پر بھی اس واقعہ کے گہرے اثرات پڑے اور ہندوستان کی آزادی کے لیے جدوجہد میں تیزی آئی۔ دوسری طرف ہندو مسلم اختلاف میں اضافہ ہوا۔ ان حالات اور سیاسی کشمکش کی بدولت مایوسی کی فضا چھانے لگی، جس کی بنا پر حساس نوجوان طبقہ میں اشتراکی رجحانات فروغ پانے لگے۔ شاعر اور ادیب ٹالسٹائی کے برعکس لینن اور کارل مارکس کے اثر کو قبول کرنے لگے۔ جبکہ روسی ادب کا بنیادی فلسفہ یہ تھا کہ مذہب کی حیثیت افیون کی سی ہے۔ مذہب باطل تصور ہے۔ انسان کا سب سے بڑا مسئلہ معاش ہے۔ اس طرح اس ادب کی رو سے سب سے بڑا مذہب انسانیت ہے اور ادب کا کام مذہب سے متنفر کر کے انسانیت میں اعتقاد پیدا کرنا ہے۔ اس طرح یہ نظریات ترقی پسند تحریک کے آغاز کا سبب بنے۔
دوسری طرف 1923ء میں جرمنی میں ہٹلر کی سرکردگی میں فسطائیت نے سر اُٹھایا، جس کی وجہ سے پورے یورپ کو ایک بحران سے گذرنا پڑا۔ ہٹلر نے جرمنی میں تہذیب و تمدن کی اعلیٰ اقدار پر حملہ کیا۔ بڑے بڑے شاعروں اور ادبیوں کو گرفتار کر لیا۔ ان شعرا و ادبا میں آئن سٹائن اور ارنسٹ ووکر بھی شامل تھے۔ ہٹلر کے اس اقدام پر جولائی 1935ء میں پیرس میں بعض شہرہ آفاق شخصیتوں مثلاً روماں رولاں، ٹامس مان اور آندر مالرو نے ثقافت کے تحفظ کے لیے تمام دنیا کے ادیبوں کی ایک کانفرنس بلالی۔ اس کانفرس کا نام تھا:

The world congress of the writers for the defence of culture.

ہندوستان سے اگر چہ کسی بڑے ادیب نے اس کانفرس میں شرکت نہیں کی البتہ سجاد ظہیر اور ملک راج آنند نے ہندوستان کی نمائند گی کی۔ اس طرح بعد میں سجاد ظہیر اور ملک راج آنند نے کچھ دیگر ہندوستانی طلبہ کی مدد سے جو لندن میں مقیم تھے۔ ”انجمن ترقی پسند مصنفین“ کی بنیاد رکھی۔ اس انجمن کا پہلا جلسہ لندن کے نانکنگ ریستوران میں ہوا۔ جہاں اس انجمن کا منشور یا اعلان مرتب کیا گیا۔ اس اجلاس میں جن لوگوں نے شرکت کی ان میں سجاد ظہیر، ملک راج آنند، ڈاکٹر جیوتی گھوش اور ڈاکٹر دین محمد تاثیر وغیرہ شامل تھے۔ انجمن کا صدر ملک راج آنند کومنتخب کیا گیا۔ اس طرح انجمن ترقی پسند مصنفین جو ترقی پسند تحریک کے نام سے مشہور ہوئی وجود میں آئی۔

 مقاصد 
ترقی پسندتحریک نے اپنے منشور کے ذریعے جن مقاصد کا بیان کیا وہ کچھ یوں ہیں:
 فن اور ادب کو رجعت پرستوں کے چنگل سے نجات دلانا اور فنون لطیفہ کو عوام کے قریب لانا۔
 ادب میں بھوک، افلاس، غربت، سماجی پستی اور سیاسی غلامی سے بحث کرنا۔
 واقعیت اور حقیقت نگاری پر زور دینا۔ بے مقصد روحانیت اور بے روح تصوف پرستی سے پرہیز کرنا۔
 ایسی ادبی تنقید کو رواج دینا جو ترقی پسند اور سائینٹیفک رجحانات کو فروغ دے۔
 ماضی کی اقدار اور روایات کا ازسر نو جائزہ لے کر صر ف ان اقدار اور روایتوں کو اپنانا جو صحت مند ہوں اور زندگی کی تعمیر میں کام آسکتی ہوں۔
 بیمار فرسودہ روایات جو سماج و ادب کی ترقی میں رکاوٹ ہیں ان کو ترک کرنا وغیرہ۔

 مقبولیت 
ترقی پسند تحریک کے مذکورہ بالا مقاصد سے ایسا ظاہر ہوتا تھا جس سے کسی کو بھی اختلاف نہیں ہو سکتا تھا۔ یہی وجہ ہے کہ اس تحریک کے منشور کے منظر عام پر آتے ہی اس کا خیر مقدم کیا گیا۔ چنانچہ ہندوستان میں سب سے پہلے مشہور ادیب اور افسانہ نگار منشی پریم چند نے اسے خوش آمدید کہا۔ علامہ اقبال اور ڈاکٹر مولوی عبدالحق جیسے حضرات نے اس تحریک کی حمایت کی اور اس تحریک کے منشور پر دستخط کرنے والوں میں منشی پریم چند، جوش، ڈاکٹر عابد حسین، نیاز فتح پوری، قاضی عبدالغفار، فراق گورکھپوری، مجنوں گورکھپوری، علی عباس حسینی کے علاوہ نوجوان طبقہ میں سے جعفری، جاں نثار اختر مجاز، حیات اللہ انصاری اور خواجہ احمد عباس کے نام قابل ذکر ہیں۔

 نتائج 
اب دیکھنا یہ ہے کہ اس تحریک نے جن مقاصد اور موضوعات کا تعین کیا تھا ان کے حصول میں یہ لوگ ادبی سطح پر کس حد تک کامیاب ہوئے۔ اور حصول مقاصد کی کوشش میں فن کے تقاضے کہاں تک ملحوظ رکھے اس نقطۂ نظر سے جب ہم جائزہ لیتے ہیں تو احساس ہوتا ہے کہ اس تحریک نے جو بلند بانگ دعوئے کیے تھے، ان کے مقابلے میں ان لوگوں نے جو ادبی سرمایہ پیش کیا وہ مایوس کن ہے۔ اس کی وجہ یہ ہے کہ اس تحریک میں دو قسم کے لوگ شامل تھے۔ ایک وہ لوگ جو اس تحریک کے آغاز سے پہلے بھی اچھے فنکار تھے اور اس کے خاتمے کے بعد بھی اچھے فنکار رہے۔

وہ لوگ جنھوں نے اس تحریک کے نظریات کو غور و تدبر کے بعد اپنی فکر ی تربیت کرکے اپنے احساس کا حصہ بنایا اور فنی خلوص کو مارکسی نظریہ کے لیے کام کرتے ہوئے بھی مد نظر رکھا ان کی تعداد انگلیوں پر گنی جا سکتی ہے۔ ان لوگوں میں کرشن چندر، فراق، فیض، احسان دانش، ندیم، ساحر وغیرہ شامل ہیں۔ دراصل یہ لوگ تحریک کے وجود سے پہلے بھی اچھے فنکار تھے اور تحریک کے خاتمے کے بعد بھی اچھے فنکار تھے۔

بعد میں تحریک کے خلاف ایک رد عمل اُٹھا جس کے کئی اسباب تھے مثلاً منشور کو نظر انداز کرنا، روسی ادب کی سستی نقل، اپنی زمین سے کمزور ناتا، ماضی سے انحراف، دوغلا پن، غزل کی مخالفت، آمرانہ حکمت عملی وغیرہ۔

 کانفرنسیں 
ترقی پسند تحریک اٹھ مختلف کا نفرنسوں پر مشتمل تھی ۔

 پہلی کانفرنس اپریل 1936ء میں لکھنؤ میں ہوئی جس کی صدارت منشی پریم چند نے کی۔ اپنے خطبے کے آخر میں پریم چند کے الفاظ یہ تھے:

”ہماری کسوٹی پر وہ ادب کھرا اترے گا جس میں تفکر ہو، آزادی کا جذبہ ہو ، حسن کا جوہر ہو ، تعمیر کی روح ہو، زندگی کی حقیقتوں کی روشنی ہو۔ جو ہم میں حرکت، ہنگامہ اور بے چینی پیدا کرے، سلائے نہیں۔ کیونکہ اب زیادہ سونا موت کی علامت ہوگی “

 ترقی پسند مصنفین کی دوسری کل ہند کانفرنس کلکتہ میں ہوئی اور اس کی صدارت ملک راج آنند نے کی۔
 . تیسری کل ہند کانفرنس 1942ء میں دہلی میں ہوئی اور اس کی صدارت ڈاکٹر عبد العلیم نے کی۔
 . 1945ء میں چوتھی کا نفرنس حیدرآباد میں ہوئی اور اس کی صدارت حسرت موہانی نے کی۔
 . 1947ء میں پانچویں کا نفرنس لکھنؤ میں ہوئی اور اس کی صدارت رشید احمد صدیقی نے کی۔
 . 1949ء میں ترقی پسند ادیبوں کی چھٹی کا نفرنس بھمیڑی میں ہوئی اور اس کی صدارت مشہور نقاد رام بلاس شرمانے کی۔
 1952ء میں ترقی پسند ادیبوں کی ساتویں کا نفرنس دہلی میں ہوئی اور اس کی صدارت کرشن چندر نے کی۔
 1956ء میں ترقی پسند مصنفین کی آٹھویں اور آخری کل ہند کا نفرنس حیدرآباد میں منعقد ہوئی۔

 مزید دیکھیے 
 ترقی پسند افسانہ
 ترقی پسند تنقید
 ترقی پسند شاعری

زمرہ:ادبی تحریکیں
زمرہ:اردو ادب
زمرہ:اردو ادب کی تحریکیں
زمرہ:انقلابی ادب
زمرہ:بھارت میں اشتمالیت
زمرہ:بھارت میں سماجی تحریکیں
زمرہ:بھارتی ادب
زمرہ:پاکستان میں اشتمالیت
زمرہ:پاکستان میں ترقی پسندی
زمرہ:پاکستان میں سماجی تحریکیں
زمرہ:پاکستانی ادب
زمرہ:تاریخ ادب اردو
زمرہ:تحریک آزادی ہند
زمرہ:ترقی پسندی
زمرہ:مقالے جن میں انگریزی زبان کا متن ہے
زمرہ:1936ء میں قائم ہونے والی تنظیمیں
زمرہ:بھارت میں اشتراکیت
زمرہ:پاکستان میں اشتراکیت